Hoe sal die moeder bestel se tyd-simmetrie dan wees? Toekoms en verlede is op gelyke voet. Geskiedenis bestaan nie. Die afleiding word dus gemaak dat die moederbestel 'n non-evolusionêre bestel is. Vir hierdie bestel het ons nie beskrywende taal nie. Ook maak die wiskundige beskrywing daarvan geen sin nie, 'n vreemde bestel.
Volgens die Geen Grense model was daar dan nie 'n singulariteit nie en word minstens een aspek van die yslike ongemak opgehef en dit is dat die inisiële begin-bestel rondom die singulariteit nie bestaan het nie en dus die bestel NIE ONEINDIG dig was nie. Wat 'n verligting! Maar die verligting ten opsigte van hierdie kwessie is net tydelik want nuwe vrae doem op, vrae wat smag na antwoorde.
Vanuit die Geen Grense model kan mens vra: Hoekom was dit nodig dat die ouer bestel "geboorte" moes skenk aan 'n ander/andere, nuwer bestel? Die antwoord mag net wees dat die potensiaal van die ouer bestel so ontsluit word. En hierdie potensiaal-verwesenliking vorm 'n nuwe en totaal ander produk, 'n produk evolusionêr in aard, wat lewe, soos ons dit ken, moontlik maak. En hierdie lewende materie is op sy beurt in staat om te skep en dié skepping is non-materieel naamlik die realiteit van waardes en verhoudings.